Sklep Sodišča (šesti senat) z dne 11. junija 2015 –
Banco Bilbao Vizcaya Argentaria
(Zadeva C‑602/13)1(1)
„Predhodno odločanje – Direktiva 93/13/EGS – Pogodbeno razmerje med prodajalcem in potrošnikom – Hipotekarna pogodba – Klavzula o zamudnih obrestih – Klavzula o predčasnem odplačilu – Postopek izvršbe na podlagi hipoteke – Znižanje zneska obresti – Pristojnosti nacionalnega sodišča“
1.                     Varstvo potrošnikov – Nedovoljeni pogoji v pogodbah, sklenjenih s potrošniki – Direktiva 93/13 – Ugotovitev nedovoljenosti pogoja – Obseg – Preučitev vsebine nedovoljene določbe s strani nacionalnega sodišča – Nedopustnost – Nadomestitev nedovoljenega pogoja z dispozitivnimi določbami nacionalnega prava s strani nacionalnega sodišča – Dopustnost – Pogoji (Direktiva Sveta 93/13, uvodna izjava 24, ter člena 6(1) in 7(1)) (Glej točke od 33 do 38 in 49.)
2.                     Varstvo potrošnikov – Nedovoljeni pogoji v pogodbah, sklenjenih s potrošniki – Direktiva 93/13 – Ugotovitev nedovoljenosti pogoja – Obseg – Postopek izvršbe na podlagi hipoteke – Nacionalni predpis, ki določa znižanje zamudnih obresti v okviru pogodbe o hipotekarnem posojilu – Dopustnost – Pogoji (Direktiva Sveta 93/13, členi 3(1), 4(1), 6(1) in 7(1)) (Glej točke od 40 do 42, 45 in 46 ter točko 1 izreka.)
3.                     Varstvo potrošnikov – Nedovoljeni pogoji v pogodbah, sklenjenih s potrošniki – Direktiva 93/13 – Nedovoljen pogoj v smislu člena 3 – Presoja nedovoljenosti, ki jo opravi nacionalno sodišče – Merila (Direktiva Sveta 93/13, člena 3(1) in 4(1)) (Glej točke 43, 44 in 51.)
4.                     Varstvo potrošnikov – Nedovoljeni pogoji v pogodbah, sklenjenih s potrošniki – Direktiva 93/13 – Ugotovitev nedovoljenosti pogoja – Obseg – Obveznost nacionalnega sodišča, da po uradni dolžnosti izpelje vse posledice, ki izhajajo iz navedene ugotovitve – Neizvršena nedovoljena klavzula – Nevplivanje (Direktiva Sveta 93/13, člena 3(1) in 7(1)) (Glej točke od 52 do 54 in točko 2 izreka.)
Izrek
1.         Člena 6(1) in 7(1) Direktive Sveta 93/13/EGS z dne 5. aprila 1993 o nedovoljenih pogojih v potrošniških pogodbah je treba razlagati tako, da ne nasprotujeta nacionalnim določbam, ki določajo nižanja zamudnih obresti v okviru pogodbe o hipotekarnem posojilu, če te nacionalne določbe:
–         ne posegajo v presojo nacionalnega sodišča – pred katerim poteka postopek izvršbe na podlagi hipoteke – te pogodbe, ki vsebuje nedovoljen pogoj v zvezi z zamudnimi obrestmi, in
–         ne preprečujejo, da to sodišče odpravi naveden pogoj, če bi ugotovilo njegovo „nedovoljenost“ v smislu člena 3(1) te direktive.
2.         Direktivo 93/13 je treba razlagati tako, da če je nacionalno sodišče ugotovilo „nedovoljenost“ – v smislu člena 3(1) Direktive 93/13 – pogoja v pogodbi, sklenjeni med potrošnikom in prodajalcem, okoliščina, da ta pogoj ni bil izpolnjen, sama po sebi ne more preprečiti, da nacionalno sodišče ne bi izpeljalo vseh posledic „nedovoljenosti“ navedenega pogoja.
1 –      UL C 31, 1.2.2014.